Κανονισμός (ΕΚ) αριθ. 1930/2001 της Επιτροπής

της 1ης Οκτωβρίου 2001

για την τροποποίηση των κανονισμών (ΕΚ) αριθ. 1779/2001 και (ΕΚ) αριθ. 1780/2001 σχετικά με την έκδοση των πιστοποιητικών Α εισαγωγής σκόρδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1047/2001 της Επιτροπής, της 30ής Μαΐου 2001, για τη θέσπιση ενός καθεστώτος πιστοποιητικών εισαγωγής και προέλευσης και για τον καθορισμό του τρόπου διαχείρισης δασμολογικών ποσοστώσεων για το σκόρδο που εισάγεται από τρίτες χώρες(1), όπως τροποποιήθηκε τελευταία από τον κανονισμό (ΕΚ) αριθ. 1865/2001(2),

Εκτιμώντας τα ακόλουθα:

(1) Το άρθρο 2 του κανονισμού (ΕΚ) αριθ. 1779/2001 της Επιτροπής(3), προβλέπει ότι απορρίπτονται οι αιτήσεις πιστοποιητικών εισαγωγής βάσει του κανονισμού (ΕΚ) αριθ. 1047/2001 για τα προϊόντα καταγωγής Κίνας, οι οποίες κατατίθενται μετά τις 4 Σεπτεμβρίου 2001 και πριν τις 3 Δεκεμβρίου 2001.

(2) Το άρθρο 2 του κανονισμού (ΕΚ) αριθ. 1780/2001 της Επιτροπής(4), προβλέπει ότι απορρίπτονται οι αιτήσεις πιστοποιητικών εισαγωγής βάσει του κανονισμού (ΕΚ) αριθ. 1047/2001 για τα προϊόντα καταγωγής όλων των χωρών εκτός της Κίνας και της Αργεντινής, οι οποίες κατατίθενται μετά τις 4 Σεπτεμβρίου 2001 και πριν τις 3 Δεκεμβρίου 2001.

(3) Το άρθρο 2 του κανονισμού (ΕΚ) αριθ. 1865/2001 ορίζει ότι, για κάθε ένα από τα τρίμηνα που αναφέρονται στο παράρτημα Ι του κανονισμού 1047/2001, μπορούν να κατατεθούν αιτήσεις πιστοποιητικών Α εισαγωγής σκόρδου από τη δεύτερη Δευτέρα του προτελευταίου μήνα, ο οποίος προηγείται του σχετικού τριμήνου, και μέχρι και την τελευταία Παρασκευή του σχετικού τριμήνου. Για το τρίμηνο Δεκέμβριος 2001/Ιανουάριος 2002/Φεβρουάριος 2002, η ημερομηνία κατάθεσης αιτήσεων πιστοποιητικών Α για την εισαγωγή σκόρδων προκαθορίζεται, κατ' αυτό τον τρόπο, στις 8 Οκτωβρίου 2001. Προκειμένου να αποφευχθεί οιαδήποτε διοικητική επιπλοκή κατά την κατάθεση των αιτήσεων πιστοποιητικών για το τρίμηνο αυτό, πρέπει να τροποποιηθεί το άρθρο 2 του κανονισμού (ΕΚ) αριθ. 1079/2001 και το άρθρο 2 του κανονισμού (ΕΚ) αριθ. 1780/2001, λαμβάνοντας υπόψη τη νέα ημερομηνία κατάθεσης των αιτήσεων για το επόμενο τρίμηνο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΚ) αριθ. 1779/2001 τροποποιείται ως εξής: "Άρθρο 2

Οι αιτήσεις των πιστοποιητικών Α εισαγωγής δυνάμει του κανονισμού (ΕΚ) αριθ. 1047/2001 για τα προϊόντα καταγωγής Κίνας, οι οποίες αφορούν το τρίμηνο από 1ης Σεπτεμβρίου μέχρι 30 Νοεμβρίου 2001 και που κατατέθηκαν μετά τις 4 Σεπτεμβρίου 2001 και πριν από τις 3 Δεκεμβρίου 2001, απορρίπτονται. Αιτήσεις που αφορούν το τρίμηνο από 1ης Δεκεμβρίου 2001 μέχρι 28 Φεβρουαρίου 2002 μπορούν να κατατεθούν από τις 8 Οκτωβρίου 2001."

Άρθρο 2

Το άρθρο 2 του κανονισμού (ΕΚ) αριθ. 1780/2001 αντικαθίσταται ως εξής: "Άρθρο 2

Οι αιτήσεις των πιστοποιητικών Α εισαγωγής δυνάμει του κανονισμού (ΕΚ) αριθ. 1047/2001 για τα προϊόντα καταγωγής όλων των τρίτων χωρών εκτός της Κίνας και της Αργεντινής, οι οποίες αφορούν το τρίμηνο από 1ης Σεπτεμβρίου μέχρι 30 Νοεμβρίου 2001 και που κατατέθηκαν μετά τις 4 Σεπτεμβρίου 2001 και πριν από τις 3 Δεκεμβρίου 2001, απορρίπτονται. Αιτήσεις που αφορούν το τρίμηνο από 1ης Δεκεμβρίου 2001 μέχρι 28 Φεβρουαρίου 2002 μπορούν να κατατεθούν από τις 8 Οκτωβρίου 2001."

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 145 της 31.5.2001, σ. 35.

(2) ΕΕ L 254 της 22.9.2001, σ. 3.

(3) ΕΕ L 240 της 8.9.2001, σ. 8.

(4) ΕΕ L 240 της 8.9.2001, σ. 9.